Document ID: 31984R2539

Komisjoni määrus (EMÜ) nr 2539/84,
5. september 1984,
milles sätestatakse sekkumisametite valduses oleva külmutatud veiseliha teatava müügi üksikasjalikud eeskirjad
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 27. juuni 1968. aasta määrust (EMÜ) nr 805/68 veiseliha- ja vasikalihaturu ühise korralduse kohta, [1] viimati muudetud Kreeka ühinemisaktiga, eriti selle artikli 7 lõiget 3,
ning arvestades, et:
nõukogu 16. jaanuari 1969. aasta määruses (EMÜ) nr 98/69, milles sätestatakse sekkumisametite ostetud külmutatud veise- ja vasikaliha müügi üldeeskirjad [2] (muudetud määrusega (EMÜ) nr 429/77 [3]), sätestatakse, et müügihinnad võib varem kehtestada ühtsel alusel või määrata pakkumismenetluse teel;
sekkumisametite valduses oleva külmutatud veise- ja vasikaliha teatava müügi kohta esitatakse üldjuhul palju taotlusi; teatavate erinõuete täitmiseks ja sekkumisvarude parema finantshalduse tagamiseks tuleks sätestada kaheetapiline müügikord, mille esimeseks etapiks on müük pakkumise teel ja teiseks etapiks müük varem kehtestatud hindadega; sellise müügi jaoks tuleb sätestada üksikasjalikud eeskirjad;
komisjoni määruses (EMÜ) nr 2173/79 [4] sätestatakse üksikasjalikud eeskirjad, mis käsitlevad sekkumisametite ostetud veiseliha müüki nii varem kehtestatud hindadega kui ka pakkumismenetluse teel; lihtsuse huvides tuleks sellele pöörata võimalikult suurt tähelepanu;
varude majandamise tagamiseks tuleks sätestada, et sekkumisametid peaksid esmalt müüma kõige kauem laos olnud liha;
silmas pidades haldusraskusi, mida selle eeskirja kohaldamine võib teatavatele liikmesriikidele kaasa tuua, tuleks sätestada erand määruse (EMÜ) nr 2173/79 artikli 2 lõike 2 teisest taandest;
käesoleva määrusega ettenähtud meetmed on kooskõlas veise- ja vasikalihaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Käesolevas määruses sätestatakse üksikasjalikud eeskirjad, mis käsitlevad teatavat liikmesriikide sekkumisametite valduses oleva külmutatud veiseliha kahe järjestikuse etapilist müüki, esimesel etapil pakkumismenetluse teel ja teisel varem ühtsel alusel kehtestatud hindadega.
2. Vastavalt käesoleva määruse sätetele toimub pakkumismenetluse teel ja seejärel varem kehtestatud hindadega müük määruse (EMÜ) nr 2173/79 kohaselt.
3. Sekkumisametid müüvad esmalt kõige kauem laos olnud tooted.
Artikkel 2
1. Esimesel etapil müüakse liha pakkumismenetluse teel.
2. Olenemata määruse (EMÜ) nr 2173/79 artiklitest 6 ja 7, asendavad asjaomase veiseliha müüki käsitleva määruse lisad pakkumise väljakuulutamist.
Teavet lihakoguste ja selle ladustamispaikade kohta võib saada eespool nimetatud asjaomase veiseliha müüki käsitleva määruse lisas esitatud aadressil. Lisaks sellele võivad sekkumisametid kuulutada sellised pakkumised välja oma peakontoris ja teatada sellest muul viisil.
3. Kohaldatakse määruse (EMÜ) nr 2173/79 artikli 8 sätteid, mis reguleerivad pakkumismenetluses osalemist ja pakkumiste esitamist.
Pakkumisi, milles pakutav hind on väiksem kui artikli 3 lõikes 1 nimetatud miinimumhind, vastu ei võeta.
Pakkumistes ei tule siiski nimetada ladu või ladusid, kus hoitakse tooteid, mille kohta on tehtud pakkumine.
Artikkel 3
1. Olenemata määruse (EMÜ) nr 2173/79 artiklitest 9 ja 10, eraldavad sekkumisametid külmutatud veiseliha iga kvaliteediklassi osas müükipandud kogused nendele pakkujatele, kelle pakkumistes esitatud hind on vähemalt sama kõrge, kui asjaomase veiseliha müüki käsitleva määruse lisas kehtestatud miinimumhind.
Esimese lõigu kohaldamisel rahuldavad sekkumisametid esmalt eespool nimetatud miinimumhinda ületava kõrgeima hinnaga pakkumise või pakkumised. Järgmised kogused antakse esimeses lõigus nimetatud pakkujatele vastavalt nende pakutud hindadele, alates kõrgeimast kõnealust miinimumhinda ületavast hinnast.
Kui mitme sama hinnaga pakkumise tulemusel on saadaolev kogus ebapiisav, jaotab sekkumisamet selle vajaduse korral kas kokkuleppel pakkujatega või loosi teel.
2. Olenemata määruse (EMÜ) nr 2173/79 artiklist 11, teatab asjaomane sekkumisamet igale pakkujale tema osalemistulemused hiljemalt nelja tööpäeva jooksul pärast asjaomasele pakkumisele esitatavate pakkumiste esitamistähtaega.
3. Pärast eespool nimetatud pakkumismenetluse teel müümise lõpetamist annavad sekkumisametid oma peakontoris teada saadaolevatest kogustest.
Artikkel 4
1. Pärast artiklites 2 ja 3 nimetatud pakkumismenetluse teel müümise lõpetamist saadaolevad kogused pannakse müüki asjaomase veiseliha müüki käsitleva määruse lisas kehtestatud miinimumhinnaga.
2. Ostutaotlusi võib esitada alates viiendast tööpäevast pärast asjaomase pakkumiskutse alusel esitatavate pakkumiste esitamistähtaega.
3. Ostutaotlustes ei tule nimetada ladu või ladusid, kus taotluses nimetatud tooteid hoitakse.
Artikkel 5
Olenemata määruse (EMÜ) nr 2173/79 artikli 15 lõike 1 esimesest lõigust, määratakse tagatissumma kindlaks iga müügi toimumise ajal.
Artikkel 6
Olenemata määruse (EMÜ) nr 2173/79 artikli 18 lõikest 1, on liha väljavõtmise tähtaeg kaks kuud - käesoleva määruse kohaselt müüdud liha puhul pakkumiste esitamistähtajast arvates ja kehtestatud hindadega müügi korral kõnealuse määruse artikli 3 lõikes 2 nimetatud taotluse vastuvõtmisest arvates.
Artikkel 7
Sekkumisametid teatavad komisjonile artikli 3 lõikes 2 nimetatud tähtaja jooksul iga pakkumiskutse kohta taotletud kogused ja vastavalt pakutud hinnad ning eraldatud kogused ja artikli 3 kohaselt tegelikult kohaldatud müügihinnad.
Artikkel 8
Käesoleva määruse sätteid kohaldatakse erimüügi puhul, kui sellist müüki käsitlevas määruses viidatakse käesolevale määrusele.
Artikkel 9
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. september 1984

Labels: 12
3
17